
REFERAT
privind darea în  administrare Regiei Autonome de Transport Timişoara a unui imobil din domeniul public al Municipiului Timişoara 


	Prin adresa numărul 4906/21.03.2014, Regia Autonomă de Transport Timişoara a solicitat darea în administrare a imobilului situat în Timişoara, str. Calea Buziaşului, identificat prin CF nr. 208 Moşniţa  Nouă, nr. top. 256/1/1/1/1/1, în suprafaţă de 56546 mp, în vederea construirii unui depou de tramvaie şi a unei substaţii de redresare.
	Regia Autonomă de Transport Timişoara a fost înfiinţată în baza Legii Nr.15/1990, privind reorganizarea unităţilor economice ca regii autonome şi prin Decizia Primariei Nr.99/29.01/1991, înregistrată la Camera de Comerţ sub nr. J/35/3034/1991 având ca obiect principal de activitate transporturi urbane, suburbane şi metropolitane de călători - conform cod CAEN 4931 - şi alte obiecte secundare de activităţi de prestări servicii către populaţie sau agenţi economici. Este o entitate publică sub autoritatea unităţii administrativ - teritoriale  Municipiul Timisoara, conform Hotararii Nr. 597 din 28 septembrie 1992 privind trecerea sub autoritatea consiliilor locale sau, după caz, judeţene, a regiilor autonome şi societăţilor comerciale cu capital integral de stat, care prestează servicii publice de interes local sau judeţean. 
RATT desfăsoară un serviciu de utilitate publică, care face parte din sfera serviciilor comunitare de utilitate publică  de interes econonomic şi social general desfaşurate la nivelul unităţii administrativ teritoriale sub controlul şi coordonarea administraţiei publice locale.
Administraţia publică locală şi RATT, în calitate de operator de transport public local, trebuie să asigure satisfacerea cu prioritate a nevoilor de deplasare ale cetăţenilor, prin servicii de calitate, susţinerea şi dezvoltarea economică a localităţii prin realizarea unei infrastructuri moderne şi totodată, asigurarea continuităţii serviciilor de transport.
	Potrivit art. 3 alin. (1) din Legea serviciilor comunitare de utilităţi publice nr. 51/2006, serviciile de utilităţi publice sunt în responsabilitatea autorităţilor administraţiei publice locale şi se înfiinţează, se organizează şi se gestionează potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
În organizarea, funcţionarea şi dezvoltarea serviciilor de utilităţi publice interesul general al comunităţilor locale este prioritar. Prevederile prezentei legi vizează satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul comunităţilor locale, precum şi dezvoltarea durabilă a unităţilor administrativ-teritoriale (art. 3 alin. (2) din Legea serviciilor comunitare de utilităţi publice nr. 51/2006).
Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, coordonarea, monitorizarea şi controlul funcţionării serviciilor de utilităţi publice, precum şi în ceea ce priveşte crearea, dezvoltarea, modernizarea, administrarea şi exploatarea bunurilor proprietate publică sau privată a unităţilor administrativ-teritoriale, aferente sistemelor de utilităţi publice (art. 8 alin. (1) din Legea serviciilor comunitare de utilităţi publice nr. 51/2006).
	Consiliile locale pot hotărî asupra participării cu capital sau cu bunuri, în numele şi în interesul colectivităţilor locale pe care le reprezintă, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, în condiţiile legii (art. 17 din Legea nr. 215/2001 privind administraţia publică locală).
	În conformitate cu prevederile art. 26 alin. (3) din Legea nr.  51/2006 privind serviciile comunitare de utilităţi publice, bunurile proprietate publică a unităţilor administrativ-teritoriale utilizate pentru furnizarea/prestarea serviciilor de utilităţi publice pot fi date în administrare sau pot fi concesionate operatorilor în conformitate cu prevederile legale
	Potrivit art. 3 din HCLMT nr. 161/29.05.2007 privind completarea inventarului bunurilor care alcătuiesc domeniul public al municipiului Timişoara, terenul din Calea Buziaşului, CF nr. 427784 Timisoara, nr. top. 256/1/1/1/1/1 (nr. CF vechi 208 Moşniţa Nouă, nr. top. 256/1/1/1/1/1) este destinat realizării unui depou de tramvaie pentru Regia Autonomă de Transport Timişoara.
	În momentul de faţă depoul de tramvaie se află în centrul oraşului – zona de monumente istorice, respectiv pe str. Take Ionescu, unde infrastructura de transport existentă nu permite asigurarea mentenanţei pentru tramvaiele de tip nou care se produc, în prezent, pe piaţa de furnizare a materialului rulant. Aşadar este necesară relocarea acestui depou din zona centrală a oraşului în zona periferică a acestuia şi construirea unui depou modern, astfel încât să fie asigurată funcţionalitatea normală şi continuă a activităţii de exploatare a materialului rulant în condiţii de siguranţă a circulaţiei şi securitatea transportului, calitatea de transport public, sănătatea oamenilor şi protecţia mediului. Pentru o mai bună asigurare a programelor de circulaţie a tramvaielor şi având în vedere reţeaua de linie cale urbană existentă în municipiul Timişoara, depourile de tramvai, două la număr, vor trebui amplasate, pe cat posibil, diametral opus. În acest sens analiza cost-beneficiu a investiţiei în transportul cu tramvaiul recomandă ca locaţia aleasă să fie în Timişoara, Calea Buziaşului, CF nr. 427784 Timisoara, nr. top. 256/1/1/1/1/1 (nr. CF vechi 208 Moşniţa Nouă, nr. top. 256/1/1/1/1/1).
 Consiliul local exercită următoarele categorii de atribuţii (conform art. 36 alin. (2) lit. c) şi d) din Legea nr. 215/2001):
    c) atribuţii privind administrarea domeniului public şi privat al comunei, oraşului sau municipiului;
    d) atribuţii privind gestionarea serviciilor furnizate către cetăţeni.
	Luând în considerare toate cele mai sus menţionate, precum şi adresele cu numărul SC2014-11239/08.05.2014 a Serviciului Juridic şi adresa cu numărul SC2014-11240/08.05.2014 a Biroului Evidenţa Patrimoniului din cadrul Direcţiei Clădiri, Terenuri şi Dotări Diverse, propunem darea în administrare Regiei Autonome de Transport Timişoara a terenului situat în Timişoara, str. Calea Buziaşului, identificat prin CF nr. 427784 Timisoara, nr. top. 256/1/1/1/1/1 (nr. CF vechi 208 Moşniţa Nouă, nr. top. 256/1/1/1/1/1), în suprafaţă de 56546 mp, în vederea construirii unui depou de tramvaie şi a unei substaţii de redresare.

